‘Dronk’ bestuurder ry glo twee doodArgieffoto Twee mans is Sondagaand dood toe ’n vermeende dronkbestuurder hulle raakgery het terwyl hulle besig was om ’n motorband om te ruil. Charles Bramwell, Oos-Kaapse verkeerswoordvoerder, het aan Maroela Media gesê die voorval het omstreeks 19:05 op die N2 naby die Walter Sisulu Universiteit plaasgevind. “Drie mans was in die noodbaan besig om ’n band te ruil toe die bestuurder van ’n Opel Corsa te naby aan hulle verbygery het en twee mans getref het,” het Bramwell gesê. Dié twee mans is op die toneel dood. Die derde man is ongedeerd. “Die bestuurder van die Corsa het beheer oor die voertuig verloor en in ’n versperring vasgejaag. Hy is op die toneel in hegtenis geneem vir bestuur onder die invloed van alkohol asook strafbare manslag.”